Gedagte vir die dag: Om diensbaar te wees | Maroela Media
Wat beteken dit om te dien? "Jou plig vervul" en "vir iemand werk" is maar 'n paar verklarings. Jy kan dien deur die skottelgoed te was of iemand te help met 'n groot taak. 'n Man of vrou kan hul gesin dien deur hard te werk sodat hulle 'n gerieflike huis het om in te bly en genoeg kos en klere. Jy kan jou naaste dien deur vir siek mense iets te vat om te eet. Wanneer ons ons naaste dien, gee ons hulle 'n hupstootjie. Ons help om hulle las ligter te maak en deel dít wat ons het.
Wanneer ons ander mense dien, dien ons vir Jesus. Hy sê: "As julle iets hiervan vir een van my broers of susters gedoen het, selfs al was dit vir die heel eenvoudigste onder hulle, het julle dit vir Mý gedoen" (Matteus 25:40). As ons kos gee vir mense wat honger is, is dit soos om 'n bord kos vir Jesus in te skep. Wanneer ons iemand anders bemoedig, bemoedig ons Hom. Wanneer ons iemand anders se swaar las verlig, haal ons 'n las van sy skouers af. Ons dien die Here met liefde wanneer ons ander mense liefhet.
Ons hoef nie belonings of dankbaarheid te wil hê nie. Die Here sien en weet wat ons doen en dit maak Hom gelukkig. Ons sal beloon en geseën word as ons aanhou om op Hom te vertrou en Hom te dien.